b'\n_START_ARTICLE_\nMika Piironen\n_START_SECTION_\nPelaajaura\n_START_PARAGRAPH_\nPiironen pelasi kasvattajaseurassaan Joensuun Katajassa kaksi kautta miesten p\xc3\xa4\xc3\xa4sarjassa vuosina 2001\xe2\x80\x932003, H\xc3\xa4n saavutti Katajan-vuosinaan Suomen cupin, SM-hopean ja -pronssin.\n_START_SECTION_\nOnnettomuus\n_START_PARAGRAPH_\nPiironen p\xc3\xa4\xc3\xa4tti kahden menestyskauden j\xc3\xa4lkeen panostaa kunnolla koripalloon ja keskeytti yliopisto-opintonsa. H\xc3\xa4n harjoitteli kes\xc3\xa4ll\xc3\xa4 2003 ahkerasti, ja 23. elokuuta h\xc3\xa4n matkusti yst\xc3\xa4viens\xc3\xa4 kanssa m\xc3\xb6kille viikonlopuksi. Illalla h\xc3\xa4n ajoi moottorivenett\xc3\xa4 vet\xc3\xa4ess\xc3\xa4\xc3\xa4n vesisuksilla kulkenutta yst\xc3\xa4v\xc3\xa4\xc3\xa4ns\xc3\xa4 per\xc3\xa4ss\xc3\xa4\xc3\xa4n. Vene t\xc3\xb6rm\xc3\xa4si vedenalaisiin kiviin, ja sen moottori irtosi ja lensi Piirosen p\xc3\xa4\xc3\xa4h\xc3\xa4n vasemmalle puolelle. Piironen ei omien sanojensa mukaan muista t\xc3\xb6rm\xc3\xa4yst\xc3\xa4, ja h\xc3\xa4n havahtui laiturilla kaveriensa h\xc3\xa4t\xc3\xa4\xc3\xa4n ja runsaaseen verentuloon. Ambulanssi kiid\xc3\xa4tti Piirosen Pohjois-Karjalan keskussairaalaan, mist\xc3\xa4 h\xc3\xa4net siirrettiin nopeasti Kuopion yliopistolliseen sairaalaan. Siell\xc3\xa4 hengest\xc3\xa4\xc3\xa4n taistellut Piironen leikattiin v\xc3\xa4litt\xc3\xb6m\xc3\xa4sti usean tunnin kest\xc3\xa4neell\xc3\xa4 haastavalla leikkauksella._NEWLINE_Moottori oli repinyt Piirosen p\xc3\xa4\xc3\xa4h\xc3\xa4n useita syvi\xc3\xa4 viiltoja ja p\xc3\xa4\xc3\xa4n luita sek\xc3\xa4 aivomassaa n\xc3\xa4kyi. Piirosta pidettiin leikkauksen j\xc3\xa4lkeen koomassa nelj\xc3\xa4 p\xc3\xa4iv\xc3\xa4\xc3\xa4, ja l\xc3\xa4\xc3\xa4k\xc3\xa4rit pitiv\xc3\xa4t t\xc3\xa4m\xc3\xa4n tilaa huonona. Kahden viikon j\xc3\xa4lkeen h\xc3\xa4net siirrettin takaisin Joensuun keskussairaalaan. Piirosen oikea puoli halvaantui, ja h\xc3\xa4nen puhekykyns\xc3\xa4 katosi. H\xc3\xa4nen vasemman silm\xc3\xa4n silm\xc3\xa4hermossaan oli reik\xc3\xa4, joka vei silm\xc3\xa4n n\xc3\xa4k\xc3\xb6kyvyn l\xc3\xa4hes kokonaan ja joka olisi vaatinut vaikean leikkauksen. Kaksi kuukautta onnettomuuden j\xc3\xa4lkeen Piirosen puhekyky alkoi harjoituksen my\xc3\xb6t\xc3\xa4 palautua, ja h\xc3\xa4n alkoi nousta py\xc3\xb6r\xc3\xa4tuolista. Piirosen oikea k\xc3\xa4si on j\xc3\xa4\xc3\xa4nyt toimimattomaksi, ja h\xc3\xa4n on k\xc3\xa4ynyt kuntoutusjaksoilla. Piironen on haastatteluissa ollut kuitenkin tyytyv\xc3\xa4inen selviytymiseens\xc3\xa4 hengiss\xc3\xa4 ja on uskonnollisena miehen\xc3\xa4 ollut mukana seurakuntatoiminnassa.'